Die Evangelies-Augsburgse Kerk in Pole (soms ook Evangeliese Kerk van die Augsburgse Belydenis in Pole, Pools: Kościół Ewangelicko-Augsburski w Polsce) is die Evangeliese-Lutherse Kerk van Pole. Sy setel is in Warskou. Dit is 'n lidkerk van die Lutherse Wêreldbond, die Ekumeniese Raad van Kerke asook die Poolse Ekumeniese Raad. Die naam van die Poolse Evangeliese Kerk van die Augsburgse Belydenis verwys na die sogenaamde Confessio Augustana, 'n belydenis wat deur die reformator Philipp Melanchthon in 1530 tydens die Ryksdag van Augsburg geformuleer is. Dit vorm saam met Melanchthon se Apologie die teologiese basis van die Evangelies-Lutherse kerkleer. Die Evangelies-Augsburgse Kerk in Pole se ledetal staan tans op sowat 80 000 waarvan die meerderheid in Silesië woon. Die lidmate word deur 147 pastore in 131 gemeentes bedien. Die gemeentes is in ses dioseses georganiseer. Die leidende biskop van die Evangelies-Augsburgse Kerk in Pole, wat sy setel in Warskou het, fungeer as geestelike opperhoof en praeses (voorsitter) van die konsistorium. Die huidige kerkhoof is Jerzy Samiec, terwyl die Warskouse Drievuldigheidskerk (Pools Kościół Św. Trójcy) as hoof- en biskopskerk dien.